อนุพันธ์ไม่เพิ่มมาร์จิน วันหยุดยาวนี้รับมือไหว
มาร์จินฟิวเจอร์สเพียงพอช่วงวันหยุดยาว พร้อมเพิ่มหลักประกันโกลด์ฟิวเจอร์ส
25 พ.ค. 2556

มาร์จินฟิวเจอร์สเพียงพอช่วงวันหยุดยาว พร้อมเพิ่มหลักประกันโกลด์ฟิวเจอร์ส
นางเกศรา มัญชุศรี กรรมการผู้จัดการ บริษัท ตลาดสัญญาซื้อขายล่วงหน้า (ประเทศไทย) หรือ TFEX เปิดเผยว่า ในช่วงวันหยุดยาวที่ผ่านมา (2426 พ.ค.) ทาง TFEX ไม่จำเป็นต้องเพิ่มหลักประกันประเภท Super Margin สำหรับฟิวเจอร์สที่มีสินค้าอ้างอิงกับราคาตลาดโลกในส่วนของโกลด์ฟิวเจอร์สและซิลเวอร์ฟิวเจอร์ส
ทั้งนี้ ปกติจะใช้ Super Margin ก็ต่อเมื่อมีวันหยุดติดต่อกัน 2 วันทำการขึ้นไป และเป็นวันหยุดไม่ตรงกับวันหยุดในต่างประเทศ ซึ่งโอกาสจะเกิดขึ้นก็จะเป็นช่วงเทศกาลสงกรานต์ เพราะวันหยุดของประเทศไทยที่จะมากเกิน 2 วันนั้นไม่ค่อยมี และมาร์จินขั้นต่ำที่ประกาศให้ผู้ลงทุนนั้น ถือว่าเพียงพอและยังมีมาร์จินในส่วนของโบรกเกอร์ที่สามารถเรียกเก็บได้
ล่าสุด สำนักหักบัญชี (TCH) ได้ปรับเพิ่มอัตราหลักประกันเริ่มต้นโกลด์ฟิวเจอร์สขนาดสัญญาอ้างอิงน้ำหนักทองคำ 50 บาท เป็น 87,400 บาทต่อสัญญา เดิม 76,000 บาทต่อสัญญา และโกลด์ฟิวเจอร์สขนาดสัญญาอ้างอิงน้ำหนักทองคำ 10 บาท เป็น 17,480 บาทต่อสัญญา จาก 15,200 บาทต่อสัญญา มีผลวันที่ 23 พ.ค.ที่ผ่านมา ขณะที่สินค้าอื่นคงเดิมไม่มีการเปลี่ยนแปลง